Papersnake/gushiwen huggingface dataset:
游智门寺
张弋（宋代）

一间瓦屋荒山里，山路萦回夕照明。祇有比丘头雪白，旋收经卷入相迎。
病减枕上五首 其二
陈渊（宋代）

飘零古寺倚江边，高卧春风百病缠。造化小儿真戏我，不令歌酒趁新年。
考试呈周茂振舍人陈季陵国正
张孝祥（宋代）

胸中五斗棘，厌此十日读。纷然湘罗帕，犹作春笋束。

先生择法眼，一阅不再复。探囊得至宝，每出辄惊俗。

孟公更超绝，泾渭饱渟滀。从容了官事，茧纸唾珠玉。

鄙夫闻道晚，衡鉴恐不足。冥搜夜无寐，惭愧费宫烛。

何时即三昧，屈指社瓮熟。秋容日夕好，应到堂前菊。
上清宝鼎诗（前见《东观馀论》，后见《王直方诗话》）
李白（唐代）

我居清空表，君处红埃中。仙人持玉尺，废君多少才。

玉尺不可尽，君才无时休。

咽服十二环，奄有仙人房。暮骑紫麟去，海气侵肌凉。

赠我累累珠，靡靡明月光。
晞渊仲斋避暑
顾逢（宋代）

避暑来高寺，终朝脱帽翁。
四檐青嶂下，一枕绿阴中。
云意看无尽，禽声听不同。
楼台城市有，何地觅凉风。
和杜甫遣兴五首 其一
弘历（清代）

天用莫如龙，用吉见无首。变化故莫测，神功在不受。

凭云乃自为，撄鳞亦何有。豫且得制之，是宜慎所守。
闻居厚得祠复次韵二首 其二
刘克庄（宋代）

稍欣公议白，又报啧言行。上漫招东马，人方毁李程。

迎来新观主，伴取老师兄。汉士方云合，何须鲁两生。
大风次兰阳日渡河
朱葵之（清代）

黄沙莽莽吹急雨，霜林败叶迎风舞。旷野阴霾疑有虎，道旁土舍三间宽。

鸡栖豚栅兼牛栏，打门乞火停征鞍。枯萁饿啮驴言怒，隐约角声鸣鼓戍。

大河前横不能渡，明星堕地天沈沈。寒鸡腷膊飞出林，仆夫整驾驰骎骎。

竹箭洪湍盈十丈，一苇迎风时俯仰。马嘶人语河流广，曈昽曙色严关开。

车声入市殷如雷，朝餐且覆尘中杯。
望湖台
范镇（宋代）

台上望城下，迢遥知几寻。湖光隐隐见，多碍柳烟深。
拟九颂·朝阳阁
程公许（宋代）

东方兮煌煌，烜于兮晨光。
耳翰音兮三唱，屏羣兮远藏。
揽衣兮起起，危槛兮徙倚。
宁餐华兮学仟，何炙背兮夸美。
众鼾睡兮错莫知，我心恻兮独徘徊。
胡义驭兮不少尼，恐君行兮迫崦嵫。
晞余发兮扶桑，骋余兮阳谷。
习感池兮洗光，伫阊兮开且。
建采旄兮飞黄腾达虹，驾蜿蜒兮八龙。
鸾凤兮前导，灵鸟兮后从。
於微闾兮发轫，景未仄兮帝宫。
及曜灵兮未晏，尚察余兮从容。
刘有诗再次韵四首
陈造（宋代）

耐暑支离倚瘦筇，百金未博一襟风。
了知诗有蠲疴力，绝胜江涛卷碧空。
送吴友直过吴门省亲
方一夔（宋代）

海阔天南不尽头，雁来岂为稻粱谋。飘零骨肉怜杯酒，老病形骸恋破裘。

日暮片云劳望眼，天寒孤棹发行舟。十年冷落江乡梦，愿借西风过橘州。
闻内地近信书叹
林占梅（清代）

世事乱如麻，闻来痛益加。有兵皆扫箨，无饷转量沙。

浩劫三千里，沉冤百万家。城廛邱陇似，寂寞只啼鸦。
前作意未尽更仿崔司勋体
曹家达（清代）

望流遥望古人去，谁使高楼名望望。此楼千载几存毁，日日空望淘急泷。

西属延陵留片石，东封黄歇玷名邦。摇情莫共烟波远，输与吴姬春酒缸。
落花怨十首
刘克庄（宋代）

越公多美妓，卫尉足名姝。
无计留红拂，伤心坠绿珠。
别元质 其二
李流谦（宋代）

远梦灯频照，羁怀酒重倾。啼乌翻夕露，归雁占秋晴。

此地丰鱼稻，如君好弟兄。语离亦怊怅，松槚独关情。
临湘道中
饶相（明代）

连月征长路，经年别故园。高飞无过雁，清啸有哀猿。

谷转萝偏密，山深木愈繁。天涯行欲遍，何日慰椿萱。
薛城
顾大申（清代）

我登古薛城，四望长太息。此地孟尝君，鸣钟会食客。

西撼虎狼秦，陵原群失色。再相绾齐组，万家张封邑。

长铗鼓幸舍，狗盗揖左席。一朝归山丘，车骑散敌国。

春秋祀忽诸，百战荒荆棘。歌台嗥狐狸，野人烧冢域。

谁抱雍门琴，弹之万古宅。
送男存心如燕二月二十五日夜走笔古体 其一
方回（元代）

我年三十四，鄂汉脱战场。四月扁舟东，生汝于建康。

九载鹤山门，静翁还鹓行。实为旧主人，别意殊徊徨。

尔时京湖阃，开府罗才良。吕氏贤父子，欲我高腾骧。

补以□□爵，江岸司征航。既而今左辖，千骑如池阳。

携我一家往，郡斋代表章。汝姊始四岁，同尔归南堂。

明年辛酉秋，浙漕鹗荐翔。道山此大恩，给我鬻爵郎。

别省第一人，见知梧与杭。不学执国柄，似道贪如狼。

其客福建子，莹中狼如羊。厥子偶不第，乃独憾老方。

谗之于似道，阴幽弩机张。廷试复第一，考官文赵常。

易置乙科首，尔岂识臭香。萧艾压兰蕙，我心亦不忙。

仕宦天有命，岂由人低昂。不意毒愈盛，廖真嬖人仓。

五百彼何知，四遭白简霜。故尝忤林耠，何至嗾郭阊。

鲁港出师败，虮臣叫九苍。数其十可斩，乃先窜炎荒。

诛之木绵庵，身死国亦亡。为相亡人国，自合以命偿。

匪我快私愤，人欲抽尔肠。台谏我不就，出守邻故乡。
次韵汪以南閒居漫吟十首
方回（元代）

九关守虎豹，崇墉方言言。
馁也自其分，秉耒耕荒原。
江左瑜盖辈，岂必贤虞翻。
汤网无厄羽，文治无困麟。
一物有疾痛，圣王视犹身。
如何杏坛上，鸣鼓攻门人。
材有善不善，大匠严选揄。
所以获麟笔，有秋斯有春。
奉和袭美怀华阳润卿博士三首
陆龟蒙（唐代）

几降真官授隐书，洛公曾到梦中无。眉间入静三辰影，

肘后通灵五岳图。北洞树形如曲盖，东凹山色入薰炉。

金墟福地能容否，愿作冈前蒋负刍。

火景应难到洞宫，萧闲堂冷任天风。谈玄麈尾抛云底，

服散龙胎在酒中。有路还将赤城接，无泉不共紫河通。

奇编早晚教传授，免以神仙问葛洪。

终日焚香礼洞云，更思琪树转劳神。曾寻下泊常经月，

不到中峰又累春。仙道最高黄玉箓，暑天偏称白纶巾。

清斋若见茅司命，乞取朱儿十二斤。
陈员外奉使西域周寺副席中道别长句
曾棨（明代）

汉家郎官头未白，扈从初为两京客。
忽逢天边五色书，万里翩翩向西域。
腰间宝剑七星文，连旌大旆何缤纷。
解鞍夜卧营中月，揽辔朝看陇上云。
黄沙断碛千回转，玉关渐近长安远。
轮台霜重角声寒，蒲海风高弓力软。
兹行骑从历诸蕃，毡帐依微绝漠间。
残烟古树羌夷聚，远火荒原猎骑还。
蕃酋出迎通汉语，穹庐蒲萄酒如乳。
舞女争呈于阗妆，歌辞尽协龟兹谱。
当筵半醉看吴钩，上马便著金貂裘。
山川遥认月支窟，部落能知博望侯。
草上风沙乱骚屑，边头日暮悲笳咽。
行穷天尽始回辕，坐对雪深还仗节。
归来杂遝宛马群，立谈可以收奇勋。
却笑古来征战苦，边人空说李将军。
江曙
沈明臣（明代）

曙光初破水，穆穆见江波。
小艇穿花入，因知浦溆多。
梦中作
陈观国（宋代）

水声兮激激，云容兮茸茸。
千松拱绿，万荷奏红。
爰宅兹岩，以逸放翁。
屹万仞与世隔，峻一极而天通。
予乃控野鹤，追冥鸿，
往来乎蓬莱之宫。披海氛而一笑，
以观九州之同。
布袋赞 其二
释普济（宋代）

九十七大人之相，百千亿微尘数身。兜率长汀人不识，抖擞精神一欠伸。
易二首 其二
朱熹（宋代）

潜心虽出重爻后，著眼何妨未画前。识得两仪根太极，此时方好绝韦编。
西陵绝句诗十四首
李邺嗣（明代）

司马坟前客过频，灰飞常见纸钱新。
岂如哭祭文山客，只有西台甲乙人。
游練湖题甘露庄壁
汤模（宋代）

极目湖光裹，招提万顷田。
庭荒无马迹，木落见炊烟。
今日山林畔，他年香火缘。
烦师沦春茗，为说小乘禅。
江城子（辰川上元）
王庭（宋代）

夜郎江上看元宵。斗回杓。雪初消。灯火银花，何处是星桥。共得满城春不夜，三妓女，五溪徭。

此时回首忆行朝。太平楼。倚层霄。红蜡光中，买酒听吹箫。且就天涯联一醉，歌一曲，望京谣。
玉田道中得诗二句因足之
韩淲（宋代）

秋晚晴原上玉田，水边林下过金仙。寺钟欲动黄昏月，野鸟时横碧落天。

萸糁人家皆取醉，菊花篱槛亦争妍。三叉路入孤村去，九日閒投物外缘。
示如净讲主
白玉蟾（宋代）

浩浩春风泛碧梧，娟娟秋水照芙蕖。
大师佛法无多子，居士身心本一如。
瞻彼南山诗 其四
司马光（宋代）

赫赫明明，天命有严。命我祖考，九土是监。倭馯之东，蛮蜑之南。

九献有时，靡敢不詹。閟兹馀文，复阁岩岩。

万世是承，四方是瞻。
湖西杂感诗
释智圆（宋代）

留心俭让唐虞道，恣意贪求桀跖徒。
闲坐思量茆屋下，夜深秋月照平湖。
渡潇湘江
王庭圭（宋代）

夜听潇湘江上雨，今朝雨里渡潇湘。船冲晓浪涨新碧，山似画图非故乡。

鸿雁来时应好在，白鸥飞起忽成行。论诗安得杜陵老，望岳令渠赋一章。
至成都有作二首 其一
赵抃（宋代）

四十年间利禄身，平生疏拙任天真。惭无治迹留青社，喜奉恩华觐紫宸。

去国早逢关右雪，下车还入剑南春。为怜锦里风光好，不倦从来作主人。
治县事作
孙蕡（明代）

讼庭敞公馆，牒诉日纷纷。退食常少暇，吏牍苦长勤。

刻木对胥曹，皇华劳远宾。清晨起坐署，日入未解绅。

出沐事宴游，聊用散我神。云还幽谷曙，鸟鸣芳树春。

信美非久居，欲留嗟无因。逝言谢簪绂，垂纶越水滨。
同年谭综掾江陵
宋祁（宋代）

乡树湘云外，行辕楚塞东。
不辞淹拔萃，聊欲辨无同。
暝紫生寒岫，疏丹点暮枫。
登楼有归讯，为附北归鸿。
江夏别鲁直送之宜州
潘大临（宋代）

翰墨精神全魏汉，文章波澜似春秋。
可是中州著不得，江南已远更宜州。
江州第十二
文天祥（宋代）

戎马暗天宇，落日九江流。
元恶迷是似，化作黄长虬。
御殿瓦
汪应辰（宋代）

曲曲湾湾散复收，覆如冈陇仰如沟。
能教有漏成无漏，解使邪如入正如。
凤侣双双朝殿角，鸳行对对滴檐头。
时人莫道身骸小，盖得君王万万秋。
野犬行
刘宰（宋代）

野有犬，林有鸟。
犬饿得食声咿鸣，鸟驱不去尾毕逋。
田舍无烟鸣迹疏，我欲言之涕泪俱。
村南村北衢路隅，妻唤不省哭者夫，
父气欲绝孤儿扶。夜半夫死儿亦殂，
尸横路隅一缕无。鸟啄眼，
犬衔须，身上那有全肌肤。
叫呼伍伯烦里闾，浅上元不盖头颅。
过者且勿叹，闻者且莫吁。
生必有死数莫逾，饥冻而死非幸欤。
君不见荒祠之中荆棘里，脔割不知谁氏子。
苍天苍天叫不闻，应羡道旁饥冻死。
约君用
方岳（宋代）

十日春寒挟雨俱，新晴物色总欢娱。
花曾识面若含笑，鸟不知名时自呼。
流水短桥宜画取，暖风迟日有诗无。
傥来须蜡登山屐，村北村南路欲芜。
礼部试早春残雪
姚康（唐代）

微暖春潜至，轻明雪尚残。银铺光渐湿，珪破色仍寒。

无柳花常在，非秋露正团。素光浮转薄，皓质驻应难。

幸得依阴处，偏宜带月看。玉尘销欲尽，穷巷起袁安。
夏木垂阴图
龚诩（明代）

爱尔幽亭俯碧溪，扶疏古木与云齐。凉阴满地日停午，掩卷无言听鸟啼。
读曲歌 其二
曾曰唯（明代）

双烛铁作心，难烧霜夜永。一边心难明，一边心易冷。
峡桥
喻良能（宋代）

惊流落石震林坰，一洗红尘耳目醒。
妙语曾闻杜陵老，高江急峡斗雷霆。
鬓
张嗣纲（明代）

六十年来鬓已斑，是非名利总无关。兴来吟首诗随意，乐处衔杯酒壮颜。

境僻莫嫌茅屋小，心宽何论布衣单。世间多少英雄者，要买偷閒两字难。
载驰
许穆夫人（先秦）

载驰载驱，归唁卫侯。驱马悠悠，言至于漕。大夫跋涉，我心则忧。
既不我嘉，不能旋反。视尔不臧，我思不远。既不我嘉，不能旋济？视尔不臧，我思不閟。
陟彼阿丘，言采其蝱。女子善怀，亦各有行。许人尤之，众穉且狂。
我行其野，芃芃其麦。控于大邦，谁因谁极？大夫君子，无我有尤。百尔所思，不如我所之。
客乞题随时子轩
陈献章（明代）

无雨笠且置，未晴蓑不舍。蓑笠用不穷，我是随时者。
海虞十二景 其一 龙山带郭
卢龙云（明代）

缭绕城边地，移来海上山。峰峦朝暮接，苍翠有无间。

紫气时环抱，白云长自閒。仙踪何处觅，蜡屐好同攀。
千尺雪题句
弘历（清代）

园门设晾甲，茶舍石墙边。常俯瀑如雪，少言尺有千。

游山归适可，乐水此于焉。设以琴音拟，吾将理化弦。
南海子
王霖（元代）

野水环流禁苑前，缭垣百丈走平田。风毛雨血呼鹰地，雪暗云黄杀虎天。

盛世词章夸羽猎，健儿身手数幽燕。雄文谁道相如似，不献《长杨》又几年。
秋夜简笥中往来诗札不无存亡之感焉
黎淳先（明代）

老去亲知见面稀，百年投赠意多违。赫号漫漶多经蠹，银烛熹微字欲飞。

最忆园林仍白社，尝言子弟有乌衣。几回读罢秋风过，两鬓萧疏带泪挥。
题云黄山宝林寺
喻良能（宋代）

弥勒下生地，溪山秀且长。
萧萧双树碧，冉冉片云黄。
晓日觚棱净，西风松桂香。
十年疏杖屦，玉石耿难忘。
同白岩诸公清凉寺避暑
吴俨（明代）

寺出高城上，已与尘世隔。谁知眺远人，犹恨高未极。

眷兹西北岑，揽衣思峻陟。初绕东冈行，相顾戒勿亟。

丛篁夹疏松，苍苔封断壁。扪萝心尚恐，踏磴足屡仄。

登顿自忘疲，攀援谁所迫。山腰若稍平，欲坐恨太窄。

倚树憩重阴，于兹休足力。回头瞰其下，黯闇深莫测。

恍闻风雨声，疑是蛟龙宅。排云更直上，从吏不能掖。

藤蔓直垂肩，巑岏低碍额。倏忽至绝顶，一览千峰碧。

始觉宇宙宽，八荒无畛域。不知上去天，还有几千尺。

长江地底来，秪见一线白。岂是禹凿馀，抑乃巨灵擘。

不然混沌初，融液已无迹。风卷白云飞，山衔红日昃。

星斗悬碧空，一一手可摘。飞盖结层轩，翚翚若张翼。

持杯复高歌，沈思还对奕。豁我千里眸，愈我烟霞癖。

且勿论废兴，俯仰怀畴昔。
戏题江心寺僧房壁
陆游（宋代）

史君千骑驻霜天，主簿孤舟冷不眠。
也与史君同快意，卧听鼓角大江边。
浣溪沙 来青阁
程可中（明代）

复道悬空踏翠微，芳林过雨湿胭脂。卷帘岚气扑人衣。

半榻午阴销剩暑，一窗寒碧送斜晖。曲阑十二绿成围。
次韵杨廷秀求近诗
王庭圭（宋代）

闻说学诗如学仙，怪来诗思渺无边。自怜犹裹痴人骨，岂意妄无麻姑鞭。

曾似千军初入阵，清于三峡夜流泉。只今老钝无新语，枫落吴江恐误传。
又用前韵谢叶 其三
黄干（宋代）

岁晚投身糟瓮傍，旋除野服著公裳。折腰可愧更无米，赢得虚堂一味凉。
次韵喻存道二首
郭印（宋代）

神龙一去渺无踪，落日孤云为惨容。
溪绕练光秋更白，黛横山惨晚尤浓。
细看风物曾经眼，深达根源自点胸。
寄宿僧寮清不寐，一轮明月挂枯松。
广川王愁莫愁曲
张宪（元代）

愁莫愁，死即休。铅灌口，刀灼眸。托灰煮尸剑击头。

愁莫愁，永巷春深作系囚。愁只愁，老妪哭。使者来，穷诏狱。

徙上庸，伏显戮。雪我无辜人十六。
张伯起自蜀还台帘对既讫以有司奉祠蜡方既即
宋祁（宋代）

殿墄涂丹九齿长，珠帘伏奏近天香。
已传乐职来西蜀，更就清斋得太常。
夕燎烘庭思结佩，晓兰薰俗滞华阳。
心倾五日归来路，共举鲑珍釂贺觞。
清平乐·方池小小
卢炳（宋代）

方池小小。风摺玻璃皱。数朵荷花开更好。把住薰风一笑。芳容淡注胭脂。亭亭翠叶相依。只欠一双鸂鶒，便如画底屏帷。
题江参山水横轴画俞秀才所藏二首
陈与义（宋代）

万壑分烟高复低，人家随处有柴扉。
此中只欠陈居士，千仞岗头一振衣。
陈叔易赋王秀才所藏梁织佛图诗邀同赋因次其
陈与义（宋代）

维摩之室本自空，忽惊满月临丹宫。
稽首世尊真实相，不比图丹填青红。
天女之孙擅天巧，经纬星宿超庸庸。
沦精入此三昧手，一念直到只园中。
意匠经营与佛会，七宝欲动声珑珑。
眉间毫光放未尽，指下已带旃檀风。
飞梭本是龙变化，挟大戚德行神通。
恍若只洹遇佛影，岂彼台像能比崇。
共惟此事不思议，细看众巧无遗踪。
日浮鸡园赤烂烂，天入鹫岭青丛丛。
那知金臂是正倒，但觉已挫千魔锋。
龙天四众俨然侍，喜满尺宅俱成功。
向来八风几卷地，众宝行树无摧桻。
老萧区区佛所悯，岂与十二蟯蚘同。
重云之殿珠作帐，一朝入海奔雷公。
幸留此像不为少，福聚万纪兼千总。
余休八叶终灰烬，坚固却赖三眠虫。
似闻法猛藕丝像，当时已不随烟东。
煌煌二宝照南北，客摄万鬼专其雄。
龙华已耀东坡墨，惊梦不假撞洪钟。
唯有兹图晦几岁，留待公句贻无穷。
丹沙累土皆见佛，而况笔墨如此工。
亦念众生业障厚，要与机杼聊分攻。
从今俱尽未来世，买丝不绣平原容。
春恨
严粲（宋代）

马上东风吹酒醒，空将春恨到江亭。飞香寂寞无寻处，烟映晚山深浅青。
衡州送李大夫七丈勉赴广州
杜甫（唐代）

斧钺下青冥，楼船过洞庭。北风随爽气，南斗避文星。

日月笼中鸟，乾坤水上萍。王孙丈人行，垂老见飘零。
初至鸿佑成二百字
王之望（宋代）

我生何悠悠，飘摇若悬旌。
已破龙华梦，复成鸿佑行。
鸿佑在何龙，海阔山峥嵘。
地侵鱼龙窟，路与猿猱争。
晓日见初出，潮波无时平。
我来秋薄暮，寒雨纷纵横。
狂飚振林麓，窗户皆有声。
山鬼夜中号，怪禽篱外鸣。
我衰不能寐，起行迟天明。
欻然念身世，百感襟抱盈。
仲宣昔遭乱，避地之蛮荆。
登楼赋怀土，凄伤欲无生。
况我滞瓯越，八见秋风惊。
憧憧一州间，萧寺六易名。
已去还复来，如鱼被钩婴。
去既无所之，来亦何所营。
藜萑诚不充，萍蓬甘所丁。
兹地实乐土，浮生聊耦耕。
鴒原喜在眼，蠹简能娱情。
九夷亦何陋，四海皆弟兄。
过秦楼 西疆用事，边地苦寒，为填此解
黄燮清（清代）

晚雨扶愁，晓阴勒梦，野树朔风凄啸。黄沙梦里，白雁霜前，枯尽凄关秋草。

堪叹落月阴山，燐火苍茫，寒螀独吊。听几声胡管，几枝羌笛，鬓丝催老。

谁记得、出塞歌长，新婚别苦，忽忽路绵书杳。金微万里，银烛三更，何处受降城堡。

如此天荒，地凉寄尽征衣，何时吹到。便封侯觅取，楼外垂杨瘦了。
咏史
何玉瑛（清代）

覆巢无完卵，肉味安赖知。此语达而痛，乃出七龄儿。

闻变弈不动，临刑甘如饴。具此浩然气，巾帼胜须眉。

假令得永年，岂数女中师。痛哉孔文举，身后无孑遗。

裂眦数阿瞒，惨戮一何悲。此女甘荼毒，空赎蔡文姬。

王霸厉清操，胡惭令狐友。儿女俗情牵，嗫嚅愧其妇。

当其偃卧时，理欲交战久。室谪傥有词，北门恐失守。

虽贵岂如高，一语醍灌首。古来孟光贤，梁鸿甘杵臼。

似此灌园终，毋乃闺中诱。惜哉逸姓名，高风真不朽。
布袋赞
释了惠（宋代）

乌藤横占阎浮界，鼻孔直撑兜率天。
刚道化身千百亿，一身犹自不完全。
和子厚弟九日登魏文振亭园七首
王之道（宋代）

雨余东北望银屏，一带寒山映骨清。
谁道西风能换物，染红枫树亦多情。
次李阆州禀议三首·训狐
洪咨夔（宋代）

顽民迁洛风随改，佞士归唐操立更。
勿怪训狐知气转，铜丸落落便春声。
和张荆州所寄
张栻（宋代）

钟陵未命千里驾，洞庭亦系沙边舟。
闭门读书卧岁晚，世事敢云风马牛。
维心以仆假守毗陵与嘉禾南徐弟侄分符接壤作诗见贻次韵一首
刘一止（宋代）

家风五字作长城，四至何曾慕九卿。问舍山林端欲老，分符湖海尚叨荣。

北南二阮俱贫士，大小两冯惭颂声。独羡书成郑夫子，会令千载意分明。
六言杂兴
陆游（宋代）

广平作梅花赋，少陵无海棠诗。
正自一时偶尔，俗人平地生疑。
送都大茶马入觐八绝句 其七
项安世（宋代）

翩翩不下楚江鸥，水宿风餐得自由。闻道鸾凰上霄汉，亦知惊起却回头。
龟
徐夤（唐代）

行止竟何从，深溪与古峰。青荷巢瑞质，绿水返灵踪。

钻骨神明应，酬恩感激重。仙翁求一卦，何日脱龙钟。
送女兄夫周龙冈北上 其三
罗洪先（明代）

结茅依野树，巷僻少来车。落叶满庭下，寒山半雨馀。

忽言京邑去，因忆贵交疏。问讯休相及，为农久废书。
斋宿皇炯夜起俟王驾
程本立（明代）

济济肃冠佩，隐隐聆和鸾。彤庭炯斜月，松柏飒以寒。

神山卫皇炯，左右龙虎盘。孝思穆宸衷，王心岂遑安。

秋尝日维吉，夙驾夜未阑。骏奔执笾豆，臣亦备祠官。

所职在诚恪，匪曰盛容观。斯言告在列，同心臭如兰。
与兴福老枯崖乘月观涛
蒲寿宬（宋代）

无心携起碧筇条，偶尔来从渔父招。
山色多情似吴越，涛声牵梦到金焦。
鱼龙一任风云便，鸥鹭不知天海遥。
共倚栏干秋月白，岂期真乐在今宵。
新秋
杜范（宋代）

大火西流日，秋风户到时。
断痕依浅水，叠翠别高枝。
气每随时改，人应共物萎。
百年同一梦，身后欲何为。
戊申初寒偶作
沈与求（宋代）

去年十月冬犹温，单衣晓出钱塘门。携孥仅脱饿虎口，更吟楚些招惊魂。

儿女争从乱离苦，咿哑绕膝多语言。舟行畏涂侵夜泊，孤灯明灭何处村。

萧萧细雨疏苇响，风力渐摇枯柳根。失声号寒泣龙具，促棹傍险争前奔。

还家依然四壁立，故衾败絮那忍论。无衣岂暇具裘褐，海图坼裂波涛翻。

天公戏人亦太虐，雪花径尺连上元。今年十月事羁宦，两脚如旧身大存。

纸窗寂历风竹啸，古木中夜号空园。旅人不眠毛骨冷，抚事念往多烦冤。

吾侪小人不论数，豺狼满目哀王孙。似闻易水寒堕指，北望大漠烟云昏。

安得壮士驭八骏，沙虫猿鹤俱腾骞。归欤莫如中土乐，天子孝友朝廷尊。

坐令铁衣扫虮虱，四海挟纩怀君恩。
百花弹词
钱涛（清代）

自古名花号美人，娇红嫩白斗芳春。每夸金谷千秋丽，更道隋宫五色新。

把酒常须花在眼，现花莫便酒离唇。明朝试向花前看，满地残红最怆神。

花落花开最有情，间将笔墨谱花名。千红万紫都评遍，分付花神仔细听。

问谁人，开辟就，花花世界，更那个，创造下，草草乾坤。

百年中，无非是，香花阳炎，一日里，不可少，檀板金尊。

慨世间，有无数，名花异卉，普天下，知多少，花朵花名。

君不见，锦堤边，千般烂熳，君不见，红娇畔，万种精神。

君不见，上阳宫，蜂喧蝶攘，君不见，宜春苑，燕送莺迎。

一种种，一般般，看他妖艳，红者红，白者白，听我评论。

有客能将雁柱排，花前高唱独徘徊。春风春雨虽相妒，看取名花指下开。

第一种，牡丹花，天生富贵，号花王，称国色，花里为尊。

姚家黄，魏家紫，而今罕见，得君王，带笑看，倾国倾城。

醉杨妃，倚阑干，沉香亭北，李青莲，题妙句，三调清平。

芍药花，比牡丹，虽然少逊，一般的，斗春华，越样鲜新。

金带围，广陵城，预知宰相，不知道，洧水畔，赠与何人。

露桃花，倚东风，深红浅白，武陵溪，元都观，到处藏春。

蓬莱山，三千载，开花结果，天台路，盼著了，阮肇刘晨。

最可惜，暮春时，一番红雨，真堪叹，今日里，人去题门。

桃花谢，杏花开，艳妆春色，垒乱霞，飘微散，根倚深云。

碎锦坊，裴晋公，午桥遗爱，庐山上，董神仙，五树成林。

探花宴，上林中，赋诗争快，状元去，马如飞，踏碎香尘。

桃花红，杏花红，李花偏白，白如霜，白如雪，无月自明。

怎知道，王家郎，一朝钻核，倒不如，李家儿，万古盘根。

世间花，还又数，梨花洁白，似何郎，曾傅粉，一样消魂。

莺来窥，蝶来认，新妆淡淡，泪阑干，愁寂寞，春雨盈盈。

蔷薇花，在墙东，春红零乱，想经年，未架却，心绪纵横。

无人处，折一枝，常防刺手，夜深时，才经过，兜住罗裙。

玉兰花，分明是，苕华刻就，玉堂前，争春色，香气氤氲。

绣球花，在风前，谁能踢弄，玉簪花，满地上，若个遗簪。

金雀花，一般儿，飞飞欲动，蝴蝶花，可也是，栩栩身轻。

丁香花，豆豌花，念愁不破，夜合花，合欢花，最苦多情。

有一种，水中莲，又名菡荽，照秋波，窥明镜，冉冉亭亭。

细端详，绿云中，宛如仙子，虽然是，在污泥，不染埃尘。

太华峰，藕如船，曾开十丈，太液池，花能语，红白芳芬。

似六郎，好庞儿，亲承儿女，怪潘妃，一步步，喜杀东昏。

只有那，老嫦娥，一枝丹桂，有谁人，攀得著，两袖香生。

红状元，白探花，黄为榜眼，宝龙涎，欺凤饼，老翠连云。

皋涂山，种将成，八株齐挺，廉寒宫，斫不去，家载重生。

晚霜天，东篱畔，菊花开放，想从来，称知己，只有渊明。

问尊前，子细看，花如我瘦，吟泽畔，灵均氏，问夕餐英。

秋江上，芙蓉花，凌波弄影，一枝枝，翻江浪，别有风情。

紫薇花，端只许，仙郎相对，紫荆花，再不教，兄弟轻分。

木笔花，描不出，千般春色，金钱花，买不得，万种春情。

玉阶前，鸡冠花，那能报晓，三更里，杜鹃花，啼得伤心。

并不见，金灯花，夜深照影，只有那，鼓子花，雨打无声。

我爱他，十姊妹，要他窈窕，我爱他，千日红，不肯凋零。

我爱他，剪春罗，剪开罗带，我爱他，紫罗栏，裁作罗巾。

谁得似，凌霄花，干云直上，谁得似，蜀葵花，向日倾城。

谁知道，萱草花，儿儿女女，谁知道，棠样花，弟弟兄兄。

茉莉花，偏只是，秋香不散，荼縻花，全不能，春梦难醒。

山丹花，山茶花，十分春色，瑞香花，木香花，满座香薰。

凤仙花，细看时，恍如凤彩，牵牛花，试听花，不见牛鸣。

蜡梅花，是谁把，黄酥细染，石梅花，问谁将，红粉调匀。

真堪叹，木槿花，朝荣暮瘁，怎能似，菖蒲花，不老长生。

有一个，著芦花，花中孝子，有一个，啖松花，花里仙人。

真难得，款冬花，三冬独茂，真难得，长春花，四季长新。

红蓼花，一点点，离人泪血，杨柳花，一丝丝，荡子春魂。

朱藤花，尽道是，轻盈不俗，水仙花，又自会，潇洒离尘。

棣棠花，虽不是，黄金炼就，玫瑰花，却真个，紫玉雕成。

枣子花，橘子花，终须结实，碧桃花，海棠花，可惜飘零。

栀子花，带妙香，三分嫩白，樱桃花，垂紫带，一树买笑，几万贯，榆荚钱，不会通神。

万种花，总不如，寒梅独异，又清香，又高古，无与为群。

点就了，寿阳妆，一时丰韵，做醒了，罗浮梦，千古消魂。

尚记得，在他乡，寄归驿使，不知道，是何年，嫁与林君。

闻道花开不易看，一时说出许多般。不知尚有名花在，听我从头仔细弹。

还有那，幽兰花，行于空谷，纵无人，香自在，不受埃尘。

还有那，蕃釐观，琼花一本，是天花，岂肯在，人世沉论。

还有那，优昙花，奇香妙品，在西方，亿万劫，与物为邻。

还有那，虞美人，花开古墓，立风前，情脉脉，欲笑还颦。

还有那，雁来红，老年忽少，还有那，吉祥草，到处为祯。

还有那，美人苴，偎红倚绿，还有那，映山红，遍谷弥陵。

莺粟花，媚药中，实名鸦片，珠兰花，七碗内，堪伴茶星。

一丈红，五尺拦，刚递半段，木兰花，船上望，原是花身。

汉宫秋，那知道，长门秋怨，秋海棠，最堪怜，肠断秋砧。

梧桐花，放下著，六根六识，木棉花，识就了，千纬千经。

月季花，月月红，四时不断，含笑花，朝朝乐，一笑生春。

一般的，菜花开，游蜂队队，直等的，槐花黄，举子纷纷。

石竹花，篆竹花，迥于异样，朱兰花，若兰花，各自相分。

苜蓿花，靛青花，近于野草，王瓜花，白豆花，琐碎难论。

笔尖头，写不尽，许多数目，四季花，那能彀，悉记其名。

倒不如，隋炀帝，宫中剪彩，代天工，补就了，一霞阳春。

又不如，唐天子，服轩击鼓，好春光，判断了，不费天心。

洛阳城，到春来，名花开遍，河阳县，号花封，仙吏传名。

黄四娘，有的是，千枝万朵，苏公堤，镇一片，紫雾红云。

说不尽，自古来，繁华境界，收拾些，从今后，花柳心情。

君不见，霎时间，催花风雨，粉墙边，苍苔上，都是残英。

金谷园，剩得些，荒苔野鲜，百花洲，只是些，蔓茸青怜。

彩云中，望不见，散花天女，春宫内，难觅个，花蕊夫人。

觑得破，假机关，花开花落，悟得著，真消息，非色非声。

坐谈间，描写尽，花情花态，东风里，不知道，花喜花嗔。

满词场，又添了，一番佳话，惭愧杀，江郎笔，五色花生。

百岁光阴易白头，花开花落几时休。且将膝上琵琶语，弹尽胸中一段愁。

最好春光二月天，惊红哭紫各纷然。那能化作花间蝶，日向花房自在眠。
秋风三叠寄秦少游 其二
邢居实（宋代）

秋风淅淅兮云冥冥，鸱枭昼号兮蟋蟀夜鸣。岁月徂迈兮忽如流星，少壮几时兮老冉冉其相仍。

展转反侧兮从夜达明，怅独处此兮谁适为情。长歌激烈兮涕泣交零，愿言思子兮使我心怦。
登古钵岭谒慈感祠下
徐安国（宋代）

郡岭中推古钵尊，山川罗列掌中存。亭台突兀圣婆庙，邱垤逶迤山子村。
周生景纯赠菊数本因拾旧事依韵答之 其二
段成己（金朝）

万里文姬去国时，秋霜也到岁寒枝。归来满面黄尘暗，恐入西风马上诗。
辛亥九日晚登骑山楼
强至（宋代）

楼倚秋风引兴长，龙山吹帽忆前良。
帘虚霜气清逾逼，叶脱天形远更详。
巧送四筵双舞袖，坐收万景一诗囊。
登高且醉铜台酒，黄合多年望衮章。
送元博县丞还浙忠甫沈翊还鄱阳
彭汝砺（宋代）

汴水昼夜落，客心朝夕飞。君舟虽独往，吾梦亦同归。

山色藏星渚，风清梦钓矶。乐游难并得，人事固多违。
采桑子·清明上巳西湖好
欧阳修（宋代）

清明上巳西湖好，满目繁华。争道谁家。绿柳朱轮走钿车。
游人日暮相将去，醒醉喧哗。路转堤斜。直到城头总是花。
好事近（次韵弥大梅花）
史浩（宋代）

对竹擘吟笺，正是赏梅时节。便把这些清致，作东湖三绝。

帝家金鼎待调羹，何似且休折。却爱玉楼清弄，褪霏霏香雪。
游虎丘因书钱塘旧游
蒲宗孟（宋代）

失却湖山恨去舟，新年无意作春游。东风昨夜思龙井，晓雨全家入虎丘。

望见远峰疑石巷，误寻归路认花楼。明朝一出阊门去，清梦遥知在两州。
颂古五首
释慧光（宋代）

狗子无佛性，全提摩竭令。
才拟犯锋鋩，丧却穷性命。
太湖石歌
吴融（唐代）

洞庭山下湖波碧，波中万古生幽石。铁索千寻取得来，

奇形怪状谁能识。初疑朝家正人立，又如战士方狙击。

又如防风死后骨，又如於菟活时额。又如成人枫，

又如害瘿柏。雨过上停泓，风来中有隙。想得沈潜水府时，

兴云出雨蟠蛟螭。今来硉矹林庭上，长恐忽然生白浪。

用时应不称娲皇，将去也堪随博望。噫嘻尔石好凭依，

幸有方池并钓矶。小山丛桂且为伴，钟阜白云长自归。

何必豪家甲第里，玉阑干畔争光辉。一朝荆棘忽流落，

何异绮罗云雨飞。
偕同人过蔚千看荷
戴亨（清代）

照眼花光露未乾，拂云槐荫覆杯盘。世情多为荣枯累，吾辈从来礼法宽。

北海高风宾座满，炎天六月草堂寒。十洲三岛谁能到，对此林塘足尽欢。
秋兴 其二
孙觌（宋代）

浅濑落云碧，幽花弄秋妍。细细回波渡，津津笑靥圆。

起谋杯中物，行挂杖头钱。阮公任真率，醉卧酒垆边。
国香
张炎（宋代）

台城路二曲，因嘱余记其事。词成，以罗帕书之

莺柳烟堤。记未成青子，曾比红儿。娴娇弄春微透，鬟翠双垂。不道留仙不住，便无梦、吹到南枝。相看两流落，掩面凝羞，怕说当时。

凄凉歌楚词，袅余音不放，一朵云飞。丁香枝上，几度款语深期。拜了花梢淡月，最难忘、弄影牵衣。无端动人处，过了黄昏，犹道休归。
漳屿庵造水苋
释安永（宋代）

路绕悬崖万仞头，担泉带月几时休。
个中拨转通天窍，人自安閒水自流。
观梅樱桃
刘敞（宋代）

梅花欲落樱桃盛，白雪彤霞各自愁。肠断黄峰与粉蝶，东园来去不知休。
画中众仙歌
白玉蟾（宋代）

不与饮尽孙权酒，正欲画屏笔脱手。
一点凝墨状生蝇，剔之不脱心始惊。
献之兴来拈起笔，笔如解脱自钩掣。
戏染松烟作牸牛，脱似偃角眠沙丘。
萧贲深得鹤三昧，胸中不与造化碍。
一幅素绢如片天，雪翎欲起凌苍烟。
僧繇醉后齁齁睡，睡起濡墨作石块。
擘山裂岩而拿云，或如伏虎如露拳。
恺之画兰藏玉笥，开而视之已脱去。
安得翠叶成寒丛，四景常使飘春风。
闻道南齐宇文焕，精笔妙墨扫芦雁。
低颈吸水昂颈脱，髣象荷枯沙瘦时。
唐有处士吴道元，丹青之余多画猿。
状出抱子落寒泉，又如弯弓绕树奔。
季成画虎常作怒，鬼神不敢正眼觑。
但见纸上生狰狞，开口解啸风悲鸣。
叶公好龙故学画，不觉心孔开一罅。
纸上笔画方似龙，风鬐浪鬣来争雄。
韩干画马得滋味，霜蹄巧作追风势。
可怜张口嘶无声，只惜风稜瘦骨成。
江头细草为谁绿，只有风烟相管束。
阮瞻收拾草精神，笔端与草私为春。
画鱼古有康灵叔，掷头摆尾万鳞足。
红鲿紫鲤成队行，跃碎琉璃跳上冰。
仁老胸中有雪月，画出梅花更清绝。
鲁直嗅之嫌无香，幻出江南烟水乡。
张臻虚心而学竹，风雨潇潇生锦轴。
风枝雨干欲化龙，不堪裁杖扶葛洪。
钱觐画松扫烟雨，松梢鹤立脱不去。
凌风傲雪冷几时，翠色不改常清奇。
王维笔下多山水，千山万水一弹指。
万顷玻瓈碧欲流，千层翡翠波上浮。
有时画出几枯木，一片落霞间脱鹜。
有时画出古涧泉，浪花滚滚人不闻。
有时花落鸟啼处，正是千林俵秋雨。
有时日暮鸦鸣时，烟际钟声催月迟。
有时移却潇湘岸，移入洞庭彭蠡畔。
有时掇过天台山，相对雁荡烟雨寒。
古人去后无人学，学者往往得皮壳。
鬼神却易狗马难，匠世未能窥一班。
见君丹青与水墨，笔下剜出心中画。
一发才精百发精，留取后世不死名。
喜陆侍御破石埭草寇东峰亭赋诗
崔何（唐代）

绝景西溪寺，连延近郭山。高深清扃外，行止翠微间。

江澈烟尘静，川源草树闲。中丞健步到，柱史捷书还。

一战清戎越，三吴变险艰。功名麟阁上，得咏入秦关。
不明池 玉华阁醉中留别
姚燮（清代）

藏径多花，环檐有竹，静阁纤埃不到。屏六曲、香深烛烂，尚携得、不樽共倒。

剧怜他、玉骨梅臞，更郁匿、青杜红蘅怀抱。甚雨拉湘弦，虹挥吴铗，绮想离愁都扫。

我醉颓然还脱帽。倚东面危栏，仰看天小。思来日、春莺碧树，倏归路、夕阳衰草。

便明朝、下濑寻船，要泊叶鸥江，漂翎燕道。说盼月当圆，分钗待合，些事他年难料。
次庄过荆渚以诗寄之
赵汝鐩（宋代）

泽国遥千里，云帆隔两州。
醉行沙市月，吟破渚宫秋。
鱼叹冯驩铗，貂残季子裘。
人传君入蜀，无事早归休。
秋日钱塘纪事二首 其二
方澜（元代）

阜物家家市，濒湖处处园。童时今父老，梦里古乾坤。

佛石千像在，风潮万马奔。谁予指新路，梧落故宫垣。
秋日晚步次胡宿二茂才韵
塞尔赫（清代）

林色秋烟晚更苍，短藜扶我力犹强。天从归鸟没边碧，叶向游犹到处黄。

蓦地商飙吹面急，谁家羌笛倚楼长。临皋步屟月初上，惊起双凫出野塘。
秋景 机丝虚夜月
刘辰翁（宋代）

不见机边女，当时独月知。坐令如此夜，虚却理残丝。

缲得扶桑茧，张成锦字词。弦光空到晓，花影不侵帷。

尺寸知何用，须臾即别离。小窗思妇懒，不是恤周嫠。
和汤令
徐积（宋代）

所幸生平世，甘于贫与痾。被誉嗤杜簿，挟勇耻荆轲。

已恨逢君晚，无辞教我多。野芹容一献，更索采樵歌。
闻都城渴雨时苦摊税
汤显祖（明代）

五风十雨亦为褒，薄夜焚香沾御袍。
当知雨亦愁抽税，笑语江南申渐高。
赠觉僧首 其二
葛胜仲（宋代）

上堂慵算海边沙，分卫宁甘向七家。篆笔颇疑传枣木，方袍不羡赐兰芽。

名高白社推尊宿，才比红楼更丽华。连枉清篇洗尘滓，缄藏留与里人誇。
人月圆 赵君锡再得雄
蒲道源（元代）

君家阴德多多种，重得读书郎。掌中惊看，隆颅犀角，黛抹朱妆。最堪欢处，灵椿未老，丹桂先芳。他年须记，于门高大，车马煌煌。
惠政桥
孙应凤（宋代）

百仞崖边有此桥，地平路稳玉聪骄。
惠而知政今如此，拈起桥名问国侨。
巫主簿挽词
周孚（宋代）

正叹淹黄绶，俄惊启素车。生真元亮似，老更伯喈如。

谁哭三年墓，空传万卷书。蚳蠓可无念，身世本蘧庐。
清平乐·谢叔良惠木犀
辛弃疾（宋代）

少年痛饮，忆向吴江醒。明月团团高树影，十里水沉烟冷。
大都一点宫黄，人间直恁芬芳。怕是秋天风露，染教世界都香。
黄叶辞
白玉蟾（宋代）

男儿铁石肠，遇秋多凄凉。
节物遽凋变，今古堪悲伤。
西来白帝遽，暗惊万叶黄。
拚与舞零落，此意付夕阳。
堪叹无数行子，只影天一方。
佳人去不返，苍烟冥八荒。
对此一黯然，两鬓沾吴霜。
自顾蒲柳姿，眇在烟水乡。
晚汀慨鸿雁，夜浦羞鸳鸯。
何当从宋玉，问路游高唐。
积雨
文同（宋代）

京师值积雨，浮淖皆满城。
况当淘决时，左右罗深阬。
有客南河居，旦夕堤上行。
病仆挟羸马，十步八九倾。
职事有出入，长抱落胆惊。
都人素豪恣，小官常见轻。
排辟要稳道，敛避不敢争。
试欲效呵止，圜目根姓名。
往往被溅污，直落舌与睛。
归来事洗濯，袍袴纷纵横。
仰首问天公，春泽当早晴。
幸有好日月，何惜施光明。
登岱四首 其三
赵鹤（明代）

转转官旌度几峰，不知花外有鸣钟。春空一望青苍里，晓殿齐鸣紫翠重。

山鸟归时知雨意，崖松到处换云容。平生奇赏输今日，便欲淋浇浩荡胸。
程助教远饯求诗
范成大（宋代）

残山剩水带离亭，送客烦君远作程。
直欲明年击吴榜，白沙翠竹是柴荆。
春日汎舟南湖因遍游近港坐间书客所携四扇
张镃（宋代）

赏玩归来日未斜，门前春水绿杨遮。
园亭西畔晴尤好，一色墙头见杏花。
宿永庆寺望厚用二弟赴会闱不至
陈炜（宋代）

卫河风冷乱流澌，白日看云夜卧迟。残月半窗山寺晓，不知何处正驱驰。
闻乐感邻
白居易（唐代）

老去亲朋零落尽，秋来弦管感伤多。尚书宅畔悲邻笛，

廷尉门伤叹雀罗。绿绮窗空分妓女，绛纱帐掩罢笙歌。

欢娱未足身先去，争奈书生薄命何。
和朱晦翁作
陈光（唐代）

去年渭北望卿频，今日深山屐齿新。
珠树香沾千涧雨，莲峰翠滴四时春。
渔郎有意休相问，樵子无心可与亲。
石榻盘旋忘岁月，瓶罍羞罄故人贫。
望海亭
陈寿朋（宋代）

谩指亭前柏，西来意自深。迷人终著景，达士了忘心。

六叶传真谛，微言振道林。法门应不二，来此默追寻。
徐子融八月四夜见访值予有出寄诗三绝和韵以
陈文蔚（宋代）

夜凉灯火掩柴扉，诗诵城南忆退之。
更把新诗细紬绎，无言谁会点头时。
颂古三十一首
释玿（宋代）

身世悠悠不系舟，得随流处且随流。
今朝有酒今朝醉，明日无钱明日愁。
董祀妻蔡琰
徐钧（宋代）

此生已分老沙尘，谁把黄金赎得身。
十八拍笳休愤切，须知薄命是佳人。
用强甫蒙仲韵十首
刘克庄（宋代）

玉堂岂必胜茅斋，误得虚名与谤偕。
法吏淬磨真出角，先生度谤莫窥涯。
谤书堪丑毋庸辨，闷赋虽工未易排。
已设葛幮安菊枕，投床不觉到无怀。
春和初迁坐堂中
陆游（宋代）

九月天始霜，泽中多烈风。
东厢寻丈地，聊以安我躬。
薪炭南山寻，地炉晨暮红。
二月春始和，始虫思旧螫。
早堂虽褊小，门户随事葺。
辟窗对小山，峰峷争嶪岌。
笔砚陈横几，图书罗矮床。
颉颃燕雀声，左右兰茞芳。
有时苦顽痹，杖藜寄相羊。
折花与弄水，自适亦何常。
黄陂县经黄祖旧战场时段游击有百馀骑护予行
梁朝钟（清代）

百里无村舍，农深草木锄。堤连西苑马，水聚武昌鱼。

旧垒三江上，丛忧四月初。烽烟归未得，眇眇欲愁余。
秋菊轩
罗亨信（明代）

哲人嗜好异凡庸，种得秋香菊万丛。绿叶盈盈含玉润，金英万万傲霜风。

繁华宁羡桃和李，贞洁惟亲竹与松。千载屈平堪比迹，啜英端可制衰容。
颂古三十一首
释玿（宋代）

当机转处不踌躇，琉璃盘裹走明珠。
赵州老子村校书，一条拄杖两人舁。
竹里作六韵
齐己（唐代）

我来深处坐，剩觉有吟思。忽似潇湘岸，欲生风雨时。

冷烟濛古屋，干箨堕秋墀。径熟因频入，身闲得遍欹。

踏多鞭节损，题乱粉痕隳。犹见前山叠，微茫隔短篱。
林草亭北郭别业同石陈诸君子作 其三
佘翔（明代）

书藏二酉意如何，家世相传掇玉科。翘首青霄双凤下，文章五色较谁多。
早泊江城三首 其一
董嗣杲（宋代）

俗务脱始轻，病体自然愈。今朝泊船早，消摇大江浒。

前林青芒回，众芳锦唇吐。庐山知几峰，閒背晓星数。
和靖州判官陈子从山水图十韵·山堂旷望
魏了翁（宋代）

山堂有何观，四时互兴歇。
万物随天根，东生复西灭。
俞氏园林
薛季宣（宋代）

茁茁桃与李，生花故城山。修竹共娟好，流水相往还。

天远峰可续，人来心已闲。殷红间苍白，晚吹催潺湲。

吾邑在何许，沧波对重关。烟霞蔽落日，萑苇深前湾。

送客时已到，游人意长悭。高风怒涛作，卷雪食饷间。

官禁不可脱，归哉望斓斑。
跋袁起岩所藏後湖帖并遗像一轴，诗中语皆檃
杨万里（宋代）

先生向来落异县，故人十载不相闻。
归来不但荒三迳，点检松菊无一存。
褁轮回璧岂不好，朝廷礼数优遗老。
红旗黄纸久罢休，青山白云苦死留。
咫尺西冈归未得，只待桃花水生半篙碧。
便拏短艇归结茅，共寻赤松与黄石。
风烟之表非人间，别有天地宽且闲。
周山卖却不要钱，袁家送酒一破颜。
犹嫌孤斟太落莫，更觅高人共杯杓。
银钩四纸墨尚鲜，妙处难与俗人言。
忽逢先生自天降，手扶太一青藜杖。
仙客可望不可亲，飘然飞去青霞上。
白苹满棹何时归，秋著芦花知不知。
寄南剑守陈寺丞宿
王迈（宋代）

复斋出守剑津时，正直清廉真吏师。
遣爱昔尝垂竹帛，徽音今又嗣埙篪。
侯能培植基棠茇，我欲摩挲常萼碑。
千载福公家传好，怀哉蜀士送行诗。
刘
周紫芝（宋代）

秋雨平欺玉川屋，向晓寒窗风撼木。道人闲作木鱼歌，使君肯和无弦曲。

枯鱼剥啄渠自鸣，客梦依稀我方熟。此身安得在蕲州，去觅君家咄嗟粥。
楼上曲
张元干（宋代）

楼外夕阳明远水。楼中人倚东风里。何事有情怨别离。低鬟背立君应知。

东望云山君去路。断肠迢迢尽愁处。明朝不忍见云山。从今休傍曲阑干。
微雨
洪迈（宋代）

端居身百忧，况乃贫病俱。
天公颇相爱，相爱雨我蔬。
药区晓晴颇，日薄生意苏。
卫生固未必，一饱行可图。
故园天一涯，茆荆谁为锄。
峥嵘岁云晚，此念当何如。
百字令 无题
刘雷恒（清代）

早知离别，悔当初、一笑等闲心许。自与云英成闲隔，回首玉京迷路。

箧扇凉深，机丝露湿，冉冉三秋暮。钿蝉零落，伊州一曲谁鼓。

就里多少相思，缄愁欲发，只欠归鸿度。竟夕清砧将远梦，分付月明来去。

小影熏香，新诗断带，触著添愁绪。寄声安否。此情惟感鹦鹉。
大衍易吟四十首
方回（元代）

咸取男下女，恒言妇事夫。
始感终当□，君臣其谨诸。
次临封八景韵 其二 灵洲渔唱
岑一麒（明代）

岭南海国荔枝洲，日暮归渔聚上头。玉笛横吹千里月，歌声杂答百家秋。

风来水面龙鳞细，星打波心象眼流。几欲寻幽耽野兴，谩携尊酒亦同游。
题空夫卷为余行人作
陈献章（明代）

三十年来学鍊空，凡身犹在有无中。到门有客求题句，不是空夫果是公。
望蓬莱 南溪竹磻溪旧隐也
丘处机（宋代）

南溪竹，腾秀入青冥。直节虚心功未显，深根固蒂道先明。

霜雪功凋零。

休怅恨，大器晚圆成。自有孤高栖凤质，能教倜傥化龙形。

佗日看超升。
坚固堂
王迈（宋代）

五常之有信，犹土相生植。四端有诸己，体用归于实。

先生于实地，外方而内直。硬作铁脊梁，许身卫社稷。

神授五字符，得大坚固力。不为声色摇，不为利害怵。

所以坚固堂，山立而玉色。愿言爱精神，自寿以寿国。
缘识
宋太宗（宋代）

皮毛非实相，四大擬奚为。
悟即真空法，愚迷自不知。
次韵胡彦明同年羇旅京师寄李子飞三章一章道
黄庭坚（宋代）

畏人重禄难堪忍，阅世浮云易变迁。
徐步当车饥当肉，锄头为枕草为毡。
原无马上封侯骨，安用人间使鬼钱。
不是朱门争底事，清溪白石可忘年。
席上次张法曹韵
洪刍（宋代）

山城臈月盛江梅，底用花奴羯鼓催。密炬暗随残漏尽，冰肌巧斗一枝开。

已闻珠贯停檀板，未许葱根近玉杯。多谢主人能卜昼，幽花未落更重来。
次韵丹霞录示罗畴老唱和诗四首 其二 和太华庵闻牡丹芍药花香
李纲（宋代）

嘉卉多生佛氏宫，一经鼻观便圆通。妙香来处非和合，岂在根尘吸染中。
高山流水 题汤雨生“十二古琴书屋填词图”
赵芬（清代）

七弦拂处起春风。谱幽情、判白裁红。闲坐理金徽，公馀雅赏谁同。

挥毫际、换徵移宫。依稀有，多少新谣旧曲，付与飞龙。

恁铜琶铁板，大汉倩关东。

囊中。连珠又双月，排列著、几许枯桐。攫醳尽深愉，一一与政相通。

免平沙、落遍哀鸿。旗亭上、只听歌来五裤，写出欢悰。

胜耆卿井，水随处、播芳踪。
岘山送张去非游巴东
孟浩然（唐代）

一题作岘山送朱大
岘山南郭外，送别每登临。
沙岸江村近，松门山寺深。
一言余有赠，三峡尔将寻。
祖席宜城酒，征途云梦林。
蹉跎游子意，眷恋故人心。
去矣勿淹滞，巴东猿夜吟。
送乘叔羽寺丞持节淮东二首
杨万里（宋代）

呼酒东西玉，探梅南北枝。
相逢长不款，此别有余思。
古道寒如水，吾侪鬓已丝。
一生商略此，更待赠临歧。
次韵郭元德閒居二首 其二
俞德邻（宋代）

弋篡冥鸿远，城荒去鹤还。万缘俱是幻，百计不如閒。

人在羲黄上，时当晋宋间。委心乘物化，何地不蓬山。
夏日即事
刘得仁（唐代）

到晓改诗句，四邻嫌苦吟。中宵横北斗，夏木隐栖禽。

天地先秋肃，轩窗映月深。幽庭多此景，惟恐曙光侵。
客自凤州来言岐雍间事怅然有感
陆游（宋代）

表里山河古帝京，逆胡数尽固当平。
千门未报甘泉火，万耦方观渭上耕。
前日已传天狗堕，今年宁许佛狸生？会须一洗儒酸态，猎罢南山夜下营。
台阳杂咏 其四
孙尔准（清代）

拱鼠曾名曲，蹲鸥藉作粮。潮鱼惊海熟，火鹿悯番荒。

檨捣蓬莱酱，椰倾沆瀣浆。病来烦米卦，三保有遗姜。
丙子岁三月十有二日游嵩山宿峻极中院时天气
李廌（宋代）

平时峥嵘想，局蹐在城郭。
言登诸峰胜，幽情散寥廓。
焉能乘海桴，终期老丘壑。
溪水碧于草
胤禛（清代）

傍涧寻花去，沿堤步翠行。谁将芳草色，染得碧溪明。

衫縠风中绉，眉痕镜里生。红颜云易改，可似水常清？
醴陵道中
李群玉（唐代）

别酒离亭十里强，半醒半醉引愁长。

无端寂寂春山路，雪打溪梅狼藉香。
水调歌头·燕分炳箕宿
佚名（宋代）

燕分炳箕宿，鲁野照奎星。天开岳渎，储瑞重见吐书麟。人道兰岳生谢，我羡竹林得阮，中夜沸欢声。奇称符百药，童号迈终军。姿禀厚，骨骼异，气神清。好把一经为教，切莫诧籝金。击瓮画图休展，对日有言可听，材大等庄椿。年欲临志学，上国早充宾。
小浮山
何绛（明代）

造化良难测，浮山到寺东。影随潮汐动，奇尽鬼神工。

树荫过桥客，花飞近谷风。半帆闲伫立，相望意何穷。
又次韵答之十首 其十
释德洪（宋代）

一笑相看万事休，公无荣辱我无忧。挂名入社非难事，圆寂光中不厌游。
方斋子潜留瀹茗
韩淲（宋代）

雨声滴碎窗前树，不是诗人作许愁。夜静岸花吹浪远，酒阑山气与云浮。
泊松江渡（一作南游泊船江驿）
许浑（唐代）

漠漠故宫地，月凉风露幽。鸡鸣荒戍晓，雁过古城秋。

杨柳北归路，蒹葭南渡舟。去乡今已远，更上望京楼。
次韵范石湖田园杂兴诗六十首 春日十二首之七 其七
凌云翰（元代）

高陂分水出湾头，宿雨晴时好放舟。闻说春山多胜事，几时寻壑入经丘。
和赵周锡制干峡中韵四首
袁说友（宋代）

急峡高流日夜东，嵌空怪石浪穿礲。
涛喧滩口波翻雪，云断山腰气吐虹。
几阵堂堂峰硉矹，一泉滴滴水玲珑。
我行天下今将半，安得名山如此工。
桂林解后拜见仲古龙图吉父学士别后得两诗书怀奉寄 其一
吕本中（宋代）

所至艰危里，如何更别离。只看山似戟，自合鬓如丝。

汤熨徒增疾，文章不疗饥。端居温馀论，苦语自成诗。
醉中出西门偶书
陆游（宋代）

古寺闲房闭寂寥，几年耽酒负公朝。
青山是处可埋骨，白发向人羞折腰。
末路自悲终老蜀，少年常愿从征辽。
醉来挟箭西郊去，极目寒芜雉兔骄。
送吕陶赴阙
王安礼（宋代）

赋比相如巳绝伦，即论才识又名臣。致身可但诸公右，发策宜为上国珍。

今日朝廷思谠直，一时贤俊待经纶。行看致主唐虞术，与笑淄川曲学人。
雁
王令（宋代）

万里长为客，飞飞岂自由。
情知稻粱急，莫近网罗求。
关塞风高夜，江湖水落秋。
哀鸣徒自切，谁谓尔悲愁。
宿永睦将口香积院满山皆松桧声二首
张嵲（宋代）

万壑树色敛，松门已暮钟。
故园肠断客，应与此时同。
少年游·江南三月听莺天
吴锡麒（清代）

江南三月听莺天，买酒莫论钱。晚笋余花，绿阴青子，春老夕阳晚。
欲寻旧梦晚溪去，过了柳三眠。桑径人稀，吴蚕才动，寒倚一梯烟。
至海昏三首 其二
释德洪（宋代）

我老又穷交旧绝，姓名面目畏知闻。餐痂是病竟不悟，裹饭相从独有君。
黄宽夫示诗不已自和前二首答之
刘克庄（宋代）

精思巧斩诗家事，缪敬阳尊市道交。
杜说新诗犹费改，韩评推字不如敲。
衣传曾饮先师乳，弦绝今无异域胶。
欲引蔺卿怀内璧，吾贫未免以砖抛。
赠洪誓师
王建（唐代）

老僧真古画，闲坐语中听。识病方书圣，谙山草木灵。

人来多施药，愿满不持经。相伴寻溪竹，秋苔袜履青。
一剪梅 白海棠
张鸿庑（清代）

玉影盈阶映月痕。一片溪云。几点梨云。隔帘风送细香温，猜是湘君。

又疑文君。

却比春花迥不群。蜂也难惊。蝶也难惊。铅华洗净倍芳芬。

开也销魂。落也销魂。
伏蒙知县县尉二寮友以夏旱得雨赓石徂徕喜雨
王之道（宋代）

绿槐阴外听蝉吟，节过分龙夏已深。
千里亢阳忧岁旱，一时甘雨快人心。
养禾不害连朝噎，沃暑应容数日霖。
多谢同寮怜老拙，双南佳句竞铿金。
桃李花
张舜民（宋代）

花如桃李人如玉，终日看花看不足。
万年枝上啭春风，七丝弦上调新曲。
宝马嘶风车击毂，东市斗鸡西市鞠。
但得长留脸上红，莫辞贵买尊中醁。
减字木兰花（和倅·车韵。因以送之）
赵鼎（宋代）

笔端红翠。造化工夫春有意。云梦涵胸。好去蓬山十二重。

天街追骑。催唤谪仙泥样醉。电扫云空。百斛明珠咳唾中。
京路
白居易（唐代）

西来为看秦山雪，东去缘寻洛苑春。

来去腾腾两京路，闲行除我更无人。
和张老山辞免运同
牟巘（宋代）

曾驱海若傲波臣，底事年来苦乞身。径为莼鲈称退掾，要将蓑笠伴玄真。

流空素月光难掩，过雨青山老更新。祇恐未应閒袖手，盐梅鼎饪正须人。
隆兴书堂自警三十五首
陈淳（宋代）

富贵以荣亲，有命不可必。
道义以荣亲，古人所无斁。
小塘道中小雨二首
项安世（宋代）

元日暄如许，新春气未齐。
县知当作雨，多谢不成泥。
头有高低坂，人如上下梯。
更晴三四日，可以到湘西。
楞伽峡
戴熙（清代）

积水化为石，石势皆下俯。突兀夹两崖，颠倒悬万乳。

擎出飞空夹，洒作满天雨。交汇奔巨雷，倏忽过强弩。

盘盘苍藤挂，瑟瑟寒箨舞。翡翠鸣啁啾，蛱蝶见三五。

我欲蹑其颠，山风落如斧。恐有会钟龙，来攫跑夹虎。

归当挟睡仙，脱漏重游补。
和西涯新搆园亭韵二绝 其二
谢迁（明代）

诸葛当年算亦长，成都八百胜栽桑。南阳回首终遗恨，锦里祠堂是异乡。
北固山
赵公豫（宋代）

名山推北固，乘兴一登临。古庙稀人语，虚堂响树音。

江涛堪寓目，禽鸟足娱心。坐卧言归晚，前村月满林。
高斋晚望
柴望（宋代）

才是青山便卜邻，世情那得较纷纭。
露含远岫分为雨，烟起人家去作云。
柳色晴光扶槛人，莺声人语隔窗闻。
高斋独卷重帘坐，花落棋床日未曛。
偈七首
释法泰（宋代）

渺渺邈邈，十方该括。
坦坦荡荡，绝形绝相。
目欲眎而睛枯，口欲谈而词丧。
文殊普贤，全无伎俩。
临济德山，不妨提唱，
龟吞陕府铁牛，蛇咬嘉州大像。
吓得东海鲤鱼，直至如今肚胀。
小雨
司马光（宋代）

云日互出没，数朝飞雨清。
瞳曨似俗止，廉织还示晴。
映空轻丝乱，著物细珠明。
叶端危未落，荷心重忽倾。
喜凉高燕舞，便湿群蛙鸣。
於予亦有得，药畹胡麻生。
送海常化士 其二
韩驹（宋代）

钵囊空去莫言贫，会见吹毛本分人。乞得金多未为贵，归来著眼看家珍。
家园即事十三首 其二
郑清之（宋代）

新竹地肥方怒长，幽花晚发自欣荣。飞来野蝶多情思，不逐蜻蜓点水轻。
雨后游金鱼池因述其事用戒诸生
戴亨（清代）

雨歇云未开，出门泥淖满。贪幽意兴浓，遑恤途路窘。

欹侧屐屡胶，猿臂时相引。行潦限危桥，褰裳立展转。

懦者怯弗前，黠者誇捷敏。方思接后人，超腾戒迟缓。

发言未及终，倏忽自颠陨。嬉游虽偶然，得失理应辨。

行险难幸全，相期共黾勉。
高密长公主挽歌
上官仪（唐代）

湘渚韬灵迹，娥台静瑞音。凤逐清箫远，鸾随幽镜沉。

霜处华芙落，风前银烛侵。寂寞平阳宅，月冷洞房深。
次韵九兄秋吟五首
苏泂（宋代）

凉稻翻翻卧满畦，壶浆相劳各相携。
村南有底连绵雨，一夜船高树叶齐。
冬湖亭为江国珍冬官赋
陈达（明代）

如舟亭构俯空壕，啸咏端无负水曹。山色随阳排闼蚤，波光浮月上帘高。

尽教鱼鸟欣相托，何但宾朋识所遭。谩把西湖轻较量，主人襟度渺云涛。
清平乐
辛弃疾（宋代）

东园向晓。阵阵西风好。唤起仙人金小小。翠羽玲珑装了。

一枝枕畔开时。罗帏翠幕低垂。恁地十分遮护，打窗早有蜂儿。
觅龙涎巧石 其二
姜特立（宋代）

甲蠡浅俗枣仍昏，沉水龙涎气最芬。敢望凝香如燕寝，竹炉聊欲试氤氲。
沁园春·眼底高年
佚名（宋代）

眼底高年，如老曾仙，斗南一人。能持齐守戒，香山居士，乐天知命，康节先生。满眼儿孙，满堂金玉，多宝如来现後身。真堪羡，有许多福力，越见精神。庆公今日生申。喜渐近中秋对月明。这平生积善，三千功行，前程享福，八百椿龄。见说寿筵，大开佛事，煮鹤炮龙烙凤麟。从今後，愿年年长健，事事如心。
挽江公三首 其二
陈棣（宋代）

世路方巇险，高情与众殊。一官聊戏剧，三径肯荒芜。

富乐身蒹有，功名累独无。丰碑谁秉笔，持此较贤愚。
松
游九功（宋代）

烟翠松林碧玉湾，卷帘波影动清寒。
住山未必知山好，却是行人得细看。
同韦舍人早朝
郑愔（唐代）

瑞阙龙居峻，宸庭凤掖深。才良寄天綍，趋拜侣朝簪。

飞马看来影，喧车识驻音。重轩轻雾入，洞户落花侵。

闻有题新翰，依然想旧林。同声惭卞玉，谬此托韦金。
洞仙歌 送秋
阮恩滦（清代）

青林红树，几日霜风警。才说悲秋又秋尽。想金焦两点，瘦却愁蛾无限恨。

殆比送春更甚。

寒云催雁阵。雁去无声，碧汉迢迢夜清迥。楚客赋情疏，摇落江蓠，忍重忆、故园风景。

到此际、匆匆苦难留，问有酒盈樽，可能消领。
次青云驿
蒋吉（唐代）

马转栎林山鸟飞，商溪流水背残晖。

行人几在青云路，底事风尘犹满衣。
四字令
韩奕（元代）

荼蘼送香。枇杷映黄。园池偷换春光。正人间昼长。

鸠鸣在桑。莺啼近窗。行人远去他乡。正离愁断肠。
夜坐闻新雁怀远作
朱应登（明代）

泽国秋深烟水饶，依依凉月霁层霄。一声新雁已萧瑟，万里长空方寂寥。

渐觉井梧团玉露，忽惊园柳脆芳条。閒居见尔应愁思，况是边关征戍遥。
积霭
潘希白（宋代）

积霭收残雨，千峰在小楼。
忽然空远思，野服上渔舟。
和颍叟弟春句
苏泂（宋代）

厌听鸠妇屋头声，十日何曾五日晴。
一到红芳了归去，几多时便绿阴晴。
晚眺二首 其二
林季仲（宋代）

病与老相守，慵思静自便。故园三径菊，归路一蓑烟。

高下云连谷，纵横水护田。凄凉千古事，簇簇夕檐前。
水调歌头·天地一大物
魏了翁（宋代）

天地一大物，扶植要人才。人才谁是，不肯随俗强追陪。与我言兮我愿。莫我知兮谁怨。全仗帝为媒。此意久寥阔，今见者留台。笏围腰，书创屋，骑笼街。时贤白尽须发，老子抑名斋。更取堂名淇绿。要把北山万竹。一日倚云栽。自处只如此，将相任时来。
以人生五马贵莫受二毛侵为韵送胡献叔守邵阳 其九
方岳（宋代）

借筹渭阳幕，边画分毫毛。邵州二千里，能勿鉴寐劳。
和子瞻凤翔八观八首 其七 李氏园
苏辙（宋代）

有客骑白驹，扬鞭入青草。悠悠无远近，但择林亭好。

萧条北城下，园号李家媪。系马古车门，随意无洒扫。

鸣禽惊上屋，飞蝶纷入抱。竹林净如濯，流水清可澡。

闲花不着行，香梨独依岛。松枝贯今昔，林影变昏早。

草木皆苍颜，亭宇已新造。临风置酒樽，庭下取栗枣。

今人强欢笑，古人已枯槁。欲求百年事，不见白须老。

秦中古云乐，文武在丰镐。置囿通樵苏，养兽让麀䴠。

池鱼跃金碧，白鸟飞纻缟。牛羊感仁恕，行苇亦自保。

当年歌灵台，后世咏鱼藻。古诗宛犹在，遗处不可考。

悲哉李氏末，王霸出奴皂。城中开芳园，城外罗战堡。

击鼓鸣巨钟，百姓皆懊恼。及夫圣人出，战国卷秋潦。

园田赋贫民，耕破园前道。高原种菽粟，陂泽满粳稻。

春耕杂壶浆，秋赋输秸藁。当年王家孙，自庇无尺橑。

空馀百岁木，妄为夭巫祷。游人足讥骂，百世遭舌讨。

老翁不愿见，垂涕祝襁褓。持用戒满盈，饮酒无醉倒。
次杨乐道韵六首其六——用乐道舍人韵书十日
王安石（宋代）

东门人物乱如麻，想见新鞯照路华。
午鼓已传三刻漏，从官初赐一杯茶。
匆匆殿下催分首，扰扰宫前听卖花。
归去莫言天上事，但知呼客饮流霞。
偈二十首
释鼎需（宋代）

一不得孤负自己，二不得停囚长智，
三不得生心比拟，拟不拟，
眨起眉毛千万里。
玛瑙寺长鸣钟
张岱（明代）

女娲炼石如炼铜，铸出梵王千斛钟。
仆夫泉清洗刷早，半是顽铜半玛瑙。
锤金琢玉昆吾刀，盘旋钟纽走蒲牢。
十万八千《法华》字，《金刚般若》居其次。
贝叶灵文满背腹，一声撞破莲花狱。
万鬼桁杨暂脱离，不愁漏尽啼荒鸡。
昼夜百刻三千杵，菩萨慈悲泪如雨。
森罗殿前免刑戮，恶鬼狰狞齐退役。
一击渊渊大地惊，青莲字字有潮音。
特为众生解冤结，共听毗庐广长舌。
敢言佛说尽荒唐，劳我阇黎日夜忙。
安得成汤开一面，吉网罗钳都不见。
谢通讲师五偈
释正觉（宋代）

乞食因循答教迟，想能心照未相疑。
三年约友共连璧，千里同风那隔丝。
鞭笋嫩黄出泥土，槿华寒紫裹藩篱。
雨驱暑去晚明霁，来雁门头字脚垂。
和任司理赏梅
吴芾（宋代）

平生爱梅花，尝有花前诺。
花亦知我心，臭味颇相若。
对花辄痛饮，席地天为幕。
常恐风雨摧，有负东君托。
一从随宦牒，但知究民瘼。
动为官拘守，进退非绰绰。
倒指三十年，无复有此乐。
每逢春信回，长忆花下酌。
老来把一麾，亦欲强有作。
牒讼日装怀，朱墨苦纷错。
忽闻花已开，枝头闹寒爵。
喜即领宾僚，对花话离索。
邂逅却成欢，清谈间谐谑。
胜赏虽未穷，亦足慰寥落。
后夜霜月明，尚可理前约。
渡江云
方千里（宋代）

长亭今古道，水流暗响，渺渺杂风沙。倦游惊岁晚，自叹相思，万里梦还家。愁凝望结，但掩泪、慵整铅华。更漏长，酒醒人语，睥睨有啼鸦。

伤嗟。回肠千缕，泪眼双垂，遏离情不下。还暗思、香翻香烬，深闭窗纱。依稀看遍江南画，记隐隐、烟霭蒹葭。空健羡，鸳鸯共宿丛花。
淳熙六年端午帖子词 皇后閤五首 其一
崔敦诗（宋代）

剪玉菰筒翠，盘金綵缕长。宫中多燕喜，天下正明昌。
宫词四首 其一
李邴（宋代）

绿树莺啼春梦觉，楼外鸡人唱清晓。深红浅白竞东风，为怜满眼枝枝好。
江村春暮
郭谏臣（明代）

三月江村路，韶华已暮春。水光晴弄日，花气暖宜人。

燕啄香芹去，鱼翻碧藻新。间居与花鸟，日日自相亲。
司业张公厢房前杏花开邀赏二首 其二
陈琏（明代）

不买杨州芍药栽，却怜丹杏近琴台。东风似有留春意，不放繁红一夜开。
秋日同熊宪使韩宪使张助甫潘参何国珍水部吴约卿侍御寻三游洞分韵四首 其一
刘一儒（明代）

群峰斜枕郡城楼，石洞高悬最上头。秀削芙蓉天外出，青连云上镜中浮。

涛声东注翻巫峡，雨色西行暗楚丘。鸥鸟狎人闲自舞，亦知吾意已灵舟。
赠梦英大师
赵文度（宋代）

携筇何日别长沙，凤篆功夫世所嘉。
秦岭夜吟残海月，章台春所雨天花。
净瓶远贮湘潭水，片衲晴皮岳面霞。
圣主有恩酬绝艺，帘前师号紫袈裟。